Hoofregter: ‘Bring die bewyse van korrupsie’Hoofregter Mogoeng Mogoeng en regterpresidente Dunstan Mlambo (regs) en Cagney Musi. Hoofregter Mogoeng Mogoeng sê die regbank het die polisie gevra om vas te stel wie verantwoordelik is vir die lasterlike bewerings teen regters wat wyd op sosialemediaplatforms gemaak word. Mogoeng, vergesel deur regter-presidente Dunstan Mlambo en Cagney Musi, het Suid-Afrikaners met geloofwaardige bewyse gevra om na vore te kom en bereid te wees om te getuig daaroor. Hy het gesê hy het ŉ twiet gesien waarin beweer word dat daar bewyse van korrupsie is, maar niks daaromtrent gedoen word nie. “Die gebruiker het beweer daar is bewyse van die kaping van regters deur [Ace Magashule] aan ons gegee, maar niks is gedoen nie. Ons het nooit sulke inligting ontvang nie. Ek word verseker deur kollegas en provinsiale leiers teen wie kommerwekkende bewerings gemaak word, dat dit vals is. By gebrek aan bewyse tot die teendeel, glo ek my kollegas,” het Mogoeng Vrydagmiddag in Johannesburg gesê. “Enigiemand met bewyse oor die skadelike bewerings dat ŉ regter korrup en gekaap is, moet ophou wegkruip agter fiktiewe karakters of name. Asseblief, maak jou identiteit en kontakbesonderhede bekend aan die Suid-Afrikaanse publiek. Vertel vir ons watter regter gekaap of gekorrupteer is en deur wie. “As geld of enige voordeel gegee is, sê vir ons hoeveel, wanneer en verskaf bewyse. En ter wille van die Suid-Afrikaanse publiek, wat ŉ korrupsievrye regbank verdien, wees dan voorbereid om te getuig in ŉ hof of voor ŉ kommissie. Ons is absoluut gekant teen korrupsie en staatskaping.” Mogoeng het reageer op ŉ lys van regters en ander hooggeplaastes in die strafregstelsel waarin beweer word dat die vermeende betrokkenes geld by pres. Cyril Ramaphosa se CR17-verkiesingsveldtog ontvang het. Dit word op sosiale media versprei. Die anonieme lys is met gemengde reaksie begroet. Sommige mense het gevra vir ŉ ondersoek daarna, terwyl ander die lys veroordeel en dit bestempel het as ŉ “vuil veldtog” deur diegene wat die stryd teen korrupsie in die wiele probeer ry. Die hoof van die Nasionale Vervolgingsgesag (NVG), adv. Shamila Batohi, het onder meer ontken dat sy R1,7 miljoen by die Ramaphosa-veldtog gekry het, soos wat aangevoer word. Regters op die lys sluit in Lettie Molopa-Sethosa en Sullett Potterill, wat albei onlangs vernietigende uitsprake teen adv. Busisiwe Mkhwebane, die Openbare Beskermer, gelewer het. Die Prokureursorde van Suid-Afrika het vroeër vandeesweek die bewerings beskryf as “onnodig en van enige waarheid ontbloot”. Mogoeng het gesê die regbank het nou die polisie se hulp ingeroep. “Ek het die sekretaris in die kantoor van die hoofregter gevra om genl. Khehla Sitole [die nasionale polisiehoof] te vra om alles moontlik te doen om die ware magte verantwoordelik vir die bewerings van korrupsie teen die regbank te ontmasker. “Ons ondersoek nie, ons vra die polisie om dit te doen omdat hulle opgelei is daarvoor en as hulle dit nie kan doen nie, sal hulle weet wie kan,” het Mogoeng gesê. “Slegs ŉ geswore vyand van ons konstitusionele demokrasie kan sulke ernstige bewerings teen die regbank sonder bewyse maak.” Hy het gesê diegene wat beskuldig word, kan lastereise instel as die ondersoek afgehandel en geen bewyse van korrupsie gevind is nie. “Dit sou ŉ aanval op die regbank wees as daar geen bewyse is nie. Ek wil nie oorhaastige gevolgtrekkings maak nie, omdat ek aanneem dat mense glo hulle het wel bewyse. Dit is hoekom ons hulle uitdaag om op te hou wegkruip, dit te voorskyn te bring en Suid-Afrika te wys dat hulle verdien om geglo te word. “Wanneer hulle identiteit bekend gemaak word, kan ons strafsake teen hulle oorweeg.” Mogoeng het gesê hy glo geen regter wil sy of haar naam gekoppel hê aan bewerings dat hy of sy geld uit allerlei oorde ontvang nie.